Voertuig ploeg in voetgangers inFoto: Rescue Care Agt mense is beseer nadat ŉ voertuig Vrydagaand in die Punt-gebied in Durban die pad verlaat en in ŉ groep voetgangers op ŉ sypaadjie ingeploeg het. Garrith Jamieson, woordvoerder van Rescue Care, het gesê die voorval het omstreeks 23:30 in Mahatma Ghandi-weg gebeur. Volgens Jamieson het die voetgangers op die sypaadjie vir ŉ bus gewag toe die voertuig hulle getref het. “Met paramedici se aankoms op die toneel het ons algehele chaos gevind,” het Jamieson gesê. “Agt voetgangers is raakgery. Vier vroue het kritieke beserings opgedoen en hulle moes op die toneel gestabiliseer word voordat hulle na nabygeleë hospitale gehaas is. Die ander vier mense het geringe beserings opgedoen en is ook na hospitale geneem.” Jamieson het gesê die oorsaak van die voorval is nie bekend nie, maar die polisie was op die toneel om dit te ondersoek.